Israel Folau sê nee vir Montpellier | Netwerk24
Israel Folau het 'n aanbod om vyftienmanrugby te speel van die hand gewys. Foto: Getty Images
Die omstrede Australiese sportster Israel Folau het 'n terugkeer na vyftienmanrugby saam met die Franse klub Montpellier van die hand gewys om by die rugbyligaspan Catalans Dragons aan te bly.
Die Dragons het die afgedankte Wallaby se loopbaan gered nadat sy toekoms verlede jaar in onsekerheid gedompel is.
Folau en Rugby Australië het in Desember 'n skikkingsooreenkoms bereik nadat hy die trekpas gekry het weens sy uitlatings in sosiale media dat "dronklappe,
homoseksuele mense, egbrekers, leuenaars, hoereerders, diewe, ateïste en afgodsdienaars" vir die hel bestem is.
Stuff berig die 31-jarige Folau, wat 73 toetse vir Australië gespeel het, was volgens Midi Olympique in die Top 14-klub Montpellier se visier.
Hy het die aanbod egter van die hand gewys en daar is selfs sprake dat hy sy kontrak met die Dragons met 'n seisoen kan verleng.
Folau het in sy eerste Superliga-wedstryd vir die Dragons in Februarie uitgeblink en 'n drie ná slegs vyf minute aangeteken. Hy is kol-kol uitgejou, maar het 'n groot rol gespeel in die aanloop tot sy nuwe span se wendrie in die kragmeting teen Castleford wat die Dragons met 36-18 beklink het.
Dit was sy eerste proesel rugbyliga in tien jaar nadat hy voorheen vir die Brisbane Broncos in die Australiese NRL uitgedraf het.